Eile võtsime maarega osa OK Nõmme korraldatud Keila-Joa teisipäevakust. Ehkki kohale sõites oli kohati tunne, et äkki ikka polnud hea mõte orienteeruma tulla, vihma sadas ikka päris tugevalt, siis tagantjärgi olime enda otsusega väga rahul.    Natukene ebamugav oli ainult riietumine, aga kui kord juba metsa sai, siis puude all ei saanud enam arugi, et vihma sajab, eriti pärast esimest paarisada meetrit, kui puuoksad sind läbimärjaks olid pühkinud :).    Orienteerumine mul väga hästi ei sujunud - maastik oli pidevalt natukene teistsugune, kui kaardile joonistatu põhjal oleks oodanud.  Kaart oli äärmiselt halvasti loetav. Vigu kogunes kokku umbes 8 minuti jagu. Kui kodus vana kaardi ette võtsin, siis oli asi selge - uus kaart on täielik haltuura, et mitte kehvemini öelda. Haltuura autorina on siin kirjas Kaido Nurja.    Tundub, et OK Nõmmel on oma stiil - selleks, et varasema kaardi joonistajale tema tehtud töö eest mitte maksta, siis võetakse vana kaart ja joonistatakse lihtsalt ümber. Sama stiil oli vanasti ka klubil Orion - mäletan ühte juhtumist Nelijärve  orienteerumiskaardiga: 1995 aastal toimunud esimese 4-EST orienteerumisvõistluse jaoks joonistati täiesti uuesti ära Nelijärve-Jäneda maastik, joonisega läks (nagu alati) kiireks. Tegin selle tookord ära kahe ööpäevaga, kusjuures Leho Haldna istus peaaegu kogu selle aja minu kõrval ja kontrollis jooksvalt, sest tagantjärgi kontrollimiseks polnud enam aega. Aastal 1999 korraldas OK Orion Nelijärve maastikul orienteerumisvõistluse "Suvejooks". Kuna Leho Haldna ja Viiu Rebane omavahel kaardi kasutamise suhtes kokkuleppele ei  saanud, siis joonistati Ok Orioni poolt ümber lihtsalt vana Nelijärve kaart. Väidetavalt tehti ka uus välitöö, ainult et kaks lohku, mis minul kaheööpäevase joonistamise käigus kogemata küngasteks "muutusid" (unustasin lisamata langujooned) olid ka uuel kaardil kujutatud küngastena :) ...    Ahjaa, vasakpoolne kaartidest on aastal 2000 trükitud, Andres Kääri Keila-Joa orienteerumiskaart ja parempoolne siis eilne.